ભારતમાં ફિલ્મ જોનારાઓની એક આખી પેઢીની જેમ અમે પણ તમારી ફિલ્મો જોઈ- જોઈને મોટા થયા છીએ. જે રીતે તમે અઘરામાં અઘરી વાતને પણ હળવાશથી કહી દો છો, જે રીતે ૨૪ ફિલ્મો બનાવ્યા પછીયે તમને ક્રીએટિવ ફટીગ નથી લાગ્યો, જેવું પૅશન તમારી એકેક ફિલ્મમાં દેખાય છે એ જોતાં તમને ભારતીય સિનેમાની જીવતીજાગતી ઇન્સ્ટિટ્યુશન કહેવામાં એક ટકોય અતિશયોક્તિ નથી. પરંતુ તમે જ્યારે તમારી પોતાની ફિલ્મને હિન્દીમાં બીજા કોઈ ડિરેક્ટરને બનાવવા સોંપી દો ત્યારે અમને જોનારાઓને તો સગી માએ પોતાનું સંતાન બીજા કોઈને દત્તક આપી દીધું હોય એવું દુ:ખ થાય. એવું દુ:ખ અમને શાદ અલીએ તમારી ‘અલાઈપાયુથે’ને સાથિયા’ના નામે બનાવેલી ત્યારે થયેલું. હવે એ જ દુ:ખનું રિપીટેશન બે વર્ષ પહેલાં તમે જ તામિલમાં બનાવેલી ‘ઓ. કે. કન્મની’ની હિન્દી રીમેક ‘ઓકે જાનૂ’ જોઈને અત્યારે થઈ રહ્યું છે. એટલે જ તમને આ ઓપન લેટર લખવાની નોબત આવી છે.